b'\n_START_ARTICLE_\nVladimir Skrbin\xc5\xa1ek\n_START_SECTION_\n\xc5\xbdivljenje in delo\n_START_PARAGRAPH_\nSkrbin\xc5\xa1ek je po kon\xc4\x8dani osnovni \xc5\xa1oli (1908\xe2\x80\x931912) in realki (1912\xe2\x80\x931919) ter 4. semestrih elektrotehnike na Tehni\xc5\xa1ki fakulteti v Ljubljani (1919\xe2\x80\x931921) nastopil slu\xc5\xbebo uradnika pri dr\xc5\xbeavnih \xc5\xbeeleznicah (1921\xe2\x80\x931923). \xc5\xbde kot dijak je za\xc4\x8del nastopati pri \xc5\xa1olskih predstavah na realki (Ton\xc4\x8dek v Linhartovem Veselem (dnevu) in pri Preporodu. Kot \xc5\xbeelezni\xc5\xa1ki uradnik je igral in re\xc5\xbeiral na Pragerskem, v Ru\xc5\xa1ah in Brestanici (1921\xe2\x80\x931923). Leta 1923 je debitiral v ljubljanski in mariborski Drami, odlo\xc4\x8dil se je za Narodno gledali\xc5\xa1\xc4\x8de Maribor in tu nastopil slu\xc5\xbebo 1. julija 1923. Do 2. svetovne vojne je nato kot igralec in re\xc5\xbeiser deloval v razli\xc4\x8dnih jugoslovanskih gledali\xc5\xa1\xc4\x8dih (Vara\xc5\xbedin, Zagreb, Maribor, Split, Skopje). Med vojno in po njej je bil anga\xc5\xbeiran v ljubljanski Drami, ob koncu 50. let 20. stoletja ponovno v Mariboru kot direktor gledali\xc5\xa1\xc4\x8da, od 1960\xe2\x80\x931984 pa igralec v MGL v Ljubljani (od 1963 dalje kot upokojeni sodelavec)._NEWLINE_Bil je eden vodilnih slovenskih karakternih igralcev, ki je umetni\xc5\xa1ko zorel in se razvijal vse do poznih let. Do leta 1963 je odigral nad 350 vlog raznega formata, med njimi ve\xc4\x8dino velikih. Ustvaril je ve\xc4\x8d vrhunskih likov. Kot igralec se ni prepu\xc5\xa1\xc4\x8dal \xc4\x8dustvenemu odzivanju na vlogo, marve\xc4\x8d jo je mojstrsko nazoroval z razumom. Do potankosti je raz\xc4\x8dlenjeval literarno predlogo in iz nje poustvaril plasti\xc4\x8den, poglobljen, enoten odrski lik. Nastopal je tudi v operah in operetah ter jih tudi re\xc5\xbeiral. Kot gledali\xc5\xa1ki re\xc5\xbeiser se je uveljavil zlastih v delih Shawa in v njih tudi igral. Re\xc5\xbeiral je tudi dela slovenskih dramatikov, med drugim Kozaka, \xc5\xa0orlija, Vombergarja, Milana Skrbin\xc5\xa1ka, v Mariboru pa je inovativno zasnoval uprizoritev Cankarjevih Hlapcev. V Mariboru je imel pred 2. svetovno vojno dramsko \xc5\xa1olo, iz katere je iz\xc5\xa1lo nekaj uspe\xc5\xa1nih igralcev, kot npr. Danilo - Joco Turk._NEWLINE_V letih 1955\xe2\x80\x931956 je vodil igralsko skupino na Radiu Ljubljana. Skrbin\xc5\xa1ek je bil prepri\xc4\x8dljiv poustvarjalec v radijskih igrah in televizijskih uprizoritvah. Sodeloval pa je tudi pri ve\xc4\x8d slovenskih filmih, med drugim v Jari Gospodi (re\xc5\xbeija Bojan Stupica, 1953), Baladi o trobenti in oblaku (re\xc5\xbeija France \xc5\xa0tiglic, 1961), Samorastnikih (re\xc5\xbeija Igor Pretnar, 1963).'